text:
конструкцията на превозното средство в случай на челен удар.
 2.15.2.
 „Контактна повърхност на стъпалото на опорен крак“ означава повърхността на стъпалото на опорния крак, която е във физически контакт с контактната повърхност на пода на превозното средство и е проектирана да разпределя натоварванията по конструкцията на превозното средство.
 2.15.3.
 „Пространство за оценка на стъпало на опорен крак“ описва пространствен обем, който указва както обхвата, така и ограниченията за движението на опорния крак. Той съответства на пространството за оценка на стъпалото на опорен крак за превозни средства, както е определено в приложение 10 към Правило No 14.
 2.15.4.
 „Пространство за оценка за размерите на опорен крак“ означава пространство, определящ максималните размери на опорния крак, съответстващи на пространството за оценка на монтирането за превозни средства, както е определено в приложение 17 към Правило No 16, гарантиращ пространственото монтиране на опорен крак на система за обезопасяване на деца на седящо място в превозното средство, съответстващо на стандарта i-Size.
 2.16.
 „Ъглово преместване около напречната ос на приспособление за обезопасяване на деца“ е ъгълът между долната повърхност на приспособлението ISO/F2 (B), както е определено в Правило No 16 (приложение 17, допълнение 2, фигура 2) и хоризонталната Z равнина на превозното средство, както е определено в Правило No 14 (приложение 4, допълнение 2), като приспособлението е монтирано в превозното средство съгласно определеното в Правило No 16 (приложение 17, допълнение 2).
 2.17.
 „Изпитвателно приспособление на седалката на превозното средство“ означава приспособление съгласно класовете ISOFIX според ръста и чиито размери са дадени във фигури 1 — 6 от допълнение 2 на приложение 17 към Правило No 16, използвано от производителя на системата за обезопасяване на деца за определяне на целесъобразните размери на система за обезопасяване на деца ISOFIX и разположението на нейните приспособления за закрепване ISOFIX.
 2.18.
 „Стол за обезопасяване на деца“ означава система за обезопасяване на деца, включваща стол, в който се задържа детето.
 2.19.
 „Стол“ означава конструкция, която е съставна част от системата за обезопасяване на деца и е предвидена за поставянето на детето в седнало положение.
 2.20.
 „Опора на стола“ означава частта от системата за обезопасяване на деца, чрез която столът може да бъде повдигнат.
 2.21.
 „Колан“ означава система за обезопасяване на деца, състояща се от комбинация от ленти със заключваща ключалка, регулиращи устройства и приспособления за закрепване.
 2.22.
 „Четири/петточков колан“ означава окомплектуван колан, който включва надбедрен колан, устройства за задържане на раменете и ремък за областта на слабините.
 2.23.
 „Колан във формата на Y“ означава колан, чиято комбинация от ремъци е оформена от ремък, който преминава между краката на детето, и ремъци за всяко рамо.
 2.24.
 „Преносимо креватче“ означава система за обезопасяване, в която е предвидено да се постави и задържи дете в легнало по гръб или по очи положение, при което детският гръбнак е перпендикулярен на средната надлъжна равнина на превозното средство. То е проектирано така, че в случай на сблъсък силите на задържане да бъдат разпределени по главата и тялото на детето, изключвайки крайниците му.
 2.25.
 „Задържащо устройство на преносимо креватче“ означава устройство, използвано за задържането на преносимото креватче към конструкцията на


text:
превозното средство.
 2.26.
 „Детско столче за лек автомобил“ означава система за обезопасяване, предвидена за поставянето на детето в гледащо назад полулегнало положение. То е проектирано така, че в случай на сблъсък силите на задържане да бъдат разпределени по главата и тялото на детето, изключвайки крайниците му.
 2.27.
 „Детска опора“ означава частта от системата за обезопасяване на деца, чрез която детето може да бъде повдигнато в рамките на системата.
 2.28.
 „Противоударна преграда“ означава устройство, закрепено пред детето и проектирано да разпределя сили на задържане върху по-голямата част от дължината на тялото на детето в случай на челен удар.
 2.29.
 „Ремък“ означава гъвкав компонент, който е проектиран да предава сили.
 2.30.
 „Надбедрен ремък“ означава ремък, който под формата на цялостен колан или под формата на компонент на такъв колан, преминава пред таза на детето и пряко или косвено го задържа.
 2.31.
 „Устройство за задържане на рамото“ означава тази част от колана, която ограничава горната част на торса на детето.
 2.32.
 „Ремък за областта на слабините (ремък за чатала)“ означава ремък (или отделени ремъци, когато ремъкът се състои от две или повече парчета лента), прикрепен към системата за обезопасяване на деца и надбедрения ремък и поставен така, че да минава между бедрата на детето; той е проектиран при нормална употреба да предотвратява плъзване на детето под надбедрения колан, а при удар – преместването на надбедрения колан нагоре от таза.
 2.33.
 „Задържащ детето ремък“ означава ремък, който е съставна част от колана и който задържа единствено тялото на детето.
 2.34.
 „Ключалка“ означава бързо освобождаващо устройство, което позволява детето да бъде задържано от системата за обезопасяване или чрез което системата за обезопасяване се задържа към конструкцията на колата и което може бързо да се отвори. Ключалката може да е снабдена с регулиращо устройство.
 2.35.
 „Вграден бутон за освобождаване на ключалка“ — бутон за освобождаване на ключалката, разположен така, че да не е възможно ключалката да се освободи с използване на сфера с диаметър 40 mm.
 2.36.
 „Невграден бутон за освобождаване на ключалка“ — бутон за освобождаване на ключалката, разположен така, че да е възможно ключалката да се освободи с използване на сфера с диаметър 40 mm.
 2.37.
 „Регулиращо устройство“ означава устройство, което позволява колана или приспособленията му за закрепване да се нагласят към телосложението на ползвателя. Регулиращото устройство може да бъде част от ключалката, прибиращо устройство или друга част от колана.
 2.38.
 „Бързо регулиращо устройство“ означава регулиращо устройство, което може да се задейства с плавно единично движение.
 2.39.
 „Регулиращо устройство, монтирано непосредствено на системата за обезопасяване на деца“ означава регулиращо устройство за четири/петточков колан, монтирано непосредствено на системата за обезопасяване на деца, а не непосредствено върху лентата, която е проектирано да регулира.
 2.40.
 „Поглъщател на енергия“ означава устройство, проектирано да разсейва енергията самостоятелно или заедно с ремъка и представляващо част от система за обезопасяване на деца.
 2.41.
 „Прибиращо устройство“ означава устройство, проектирано за прибиране, отчасти или изцяло, на ремъка на система за обезопасяване на деца. Терминът обхваща следните устройства:
 2.41.1.
 „Прибиращо устройство с автоматична блокировка“ е прибиращо устройство, което позволява развиването на ремъка до желаната

type: contracts

jurisdiction: EU


text:
дължина и когато ключалката е затворена, автоматично регулира дължината на ремъка според телосложението на ползвателя, като лентата не може да се изтегля повече без целенасочено действие от страна на ползвателя.
 2.41.2.
 „Прибиращо устройство с аварийна блокировка“ е прибиращо устройство, което не ограничава свободата на движение на ползващия колана при нормални условия на управление. Устройството е снабдено с регулиращи устройства за дължина, които регулират автоматично ремъка спрямо телосложението на водача, и блокиращ механизъм, задействан при извънредна ситуация от:
 2.41.2.1.
 Отрицателно ускорение на превозното средство, развиване на ремъка на прибиращото устройство или друго автоматично приспособление (единична чувствителност);
 2.41.2.2.
 Комбинация от всеки един от тези фактори (множествена чувствителност, с възприемане на повече от един сигнал).
 2.42.
 „Наклонено положение“ означава особено положение на стола, което позволява на детето да се обляга назад.
 2.43.
 „Легнало/по гръб/по очи положение“ означава положение, при което в състояние на покой най-малко главата и тялото, с изключение на крайниците, се намират върху хоризонтална повърхност в системата за обезопасяване.
 2.44.
 „Седалка на превозно средство“ означава конструкция, която може да е неразделна част от конструкцията на превозното средство, и е оборудвана с тапицерия и е предназначена за настаняване в седнало положение на един възрастен. В този контекст:
 „Група седалки на превозно средство“ означава седалка тип пейка или отделни седалки, но монтирани една до друга (т.е. фиксирани така, че предните устройства за закрепване на една от тези седалки да са на една линия с предните или със задните устройства за закрепване на друга седалка или върху линия, която минава между устройства за закрепване на другата седалка), и предлагащи едно или повече места за седене на възрастни.
 „Седалка тип пейка“ означава конструкция, оборудвана с тапицерия, предназначена за настаняване в седнало положение на повече от един възрастен.
 „Предни седалки на превозното средство“ означава група седалки, разположени най-отпред в отделението за пътници, т.е. седалки, пред които няма друга седалка непосредствено пред тях.
 „Задни седалки на превозното средство“ са трайно закрепени, обърнати напред седалки, разположени зад друга група от седалки на превозното средство.
 2.45.
 „Тип седалка“ означава категория седалки за възрастен, които не се различават по отношение на такива основни характеристики като формата, размерите и материалите на конструкцията на седалката, типовете и размерите на системите за регулиране и застопоряване на облегалките и типа и размерите на устройствата за закрепване на обезопасителните колани за седалката, устройствата за закрепване на седалката и на съответните части от структурата на превозното средство.
 2.46.
 „Регулираща система“ означава цялостното устройство, чрез което седалката или части от нея могат да се регулират в положение, подходящо за телосложението на възрастния, заел седалката; това устройство по-специално може да позволява надлъжно преместване и/или вертикално преместване и/или ъглово преместване.
 2.47.
 „Устройство за закрепване на седалката на превозното средство“ означава системата, включително съответните части на конструкцията на превозното средство, чрез която седалката за възрастен е закрепена като цяло към конструкцията на превозното средство.
 2.48.
 „Система за преместване“ означава устройство, позволяващо ъглово или надлъжно преместване, без фиксирано междинно положение, на седалката или на една от нейните части, за да се улесни влизането и излизането на пътниците, както и товаренето и


text:
разтоварването на предмети.
 2.49.
 „Система за блокировка“ означава устройство, което осигурява задържането на седалката и нейните части в положението, в което те се използват.
 2.50.
 „Сгъвка на седалката“ означава областта, близка до областта на пресичане на повърхностите на възглавницата на седалката и облегалката.
 2.51.
 „Позиция ISOFIX“ означава място, което позволява монтирането на един от следните елементи:
 а)
 универсална система за обезопасяване на деца ISOFIX съгласно определението в Правило No 44; или
 б)
 система за обезопасяване на деца „ISOFIX за специфично превозно средство“ съгласно определението в Правило No 44, или „ISOFIX за специфично превозно средство“ съгласно определението в настоящото правило; или
 в)
 система за обезопасяване на деца, отговаряща на стандарта i-Size, подходяща за употреба на определени места за седене, съвместими със стандарта ISOFIX, както е определено от производителя на превозното средство съгласно Правило No 16.
 2.52.
 „Изпитване за одобрение на типа“ означава изпитване за определяне степента, до която типът система за обезопасяване на деца, представена за одобряване, е в състояние да удовлетвори изискванията.
 2.53.
 „Изпитване за съответствие на производството с техническите изисквания“ е изпитване за определяне на възможностите на производителя да произвежда система за обезопасяване на деца в съответствие със системите за обезопасяване на деца, предоставени за одобряване на типа.
 2.54.
 „Периодично изпитване“ (или „изпитване за съответствие на производството“) означава изпитване на системи за обезопасяване, подбрани от една и съща партида, за да се установи степента, до която те удовлетворяват изискванията.
 2.55.
 „Устройство за фиксиране на положението на раменния ремък“ означава устройство, предназначено да поддържа при нормални условия на движение подходящото положение на раменния ремък до торса на детето, като свързва раменните ремъци един с друг.
 3. ЗАЯВЛЕНИЕ ЗА ОДОБРЕНИЕ
 3.1.
 Заявлението за одобрение на типа система за обезопасяване на деца се подава от притежателя на търговската марка или от надлежно упълномощен негов представител и следва схемата за одобряване на типа, описана в приложение 11.
 3.2.
 Заявлението за одобрение на типа, отнасящо се до всеки един тип система за обезопасяване на деца, трябва да се придружава от:
 3.2.1.
 Техническо описание на системата за обезопасяване на деца, в което се посочват ремъците и другите материали, използвани заедно с предполагаемото и възпроизводимото поведение на устройства за ограничаване на натоварването. То трябва да е придружено от чертежи на частите, съставляващи системата за обезопасяване на деца, и в случай на прибиращи устройства, инструкции за монтиране на тези прибиращи устройства и техните сензорни устройства, декларация за токсичност (точка 6.3.1.1) и запалимост (точка 6.3.1.2), на чертежите трябва да са посочени мястото, предвидено за поставяне на номера на одобрението и допълнителния(те) символ(и) спрямо окръжността на маркировката за одобрение.
 3.2.2.
 Заявителят трябва да посочи вида на заявлението:
 а)
 заявление за системи за обезопасяване на деца, отговарящи на стандарта i-Size; или
 б)
 заявление за системи за обезопасяване на деца „ISOFIX за специфично превозно средство“.
 3.2.3.
 За системи за обезопасяване на деца, изпитани на количката за изпитване в корпуса на каросерията на превозното средство в съответствие с точка 7.1.3.2 от настоящото правило или в окомплектувано превозно средство в съответствие с точка 7.1.3.3 от настоящото правило, заявителят внася документи (чертежи и/или снимки)


text:
във връзка със съчетанието от системата за обезопасяване на деца и автомобила или мястото за седене, съвместимо със стандарта ISOFIX, и съответната среда в автомобила, за който производителят е поискал одобрение на типа за „ISOFIX за специфично превозно средство“. В документите трябва да се посочва:
 а)
 наличната площ около системата за обезопасяване на деца, когато тя е монтирана на мястото за седене. По-специално тя трябва да включва частите, които могат да пречат на функционирането на системата за обезопасяване на деца при удар;
 б)
 всички съответни части на превозното средство, които могат да повлияят на (въртеливото) движение на системата за обезопасяване на деца при удар поради своята здравина и твърдост.
 3.2.4.
 Образците на системата за обезопасяване на деца, изискана от отговарящата за провеждането на изпитването техническа служба;
 3.2.5.
 Десет метра от всяка категория ремък, използван в системата за обезопасяване на деца; както и
 3.2.6.
 Инструкции и подробности за опаковането в съответствие с точка 14 от настоящото правило.
 3.2.7.
 В случай на заявление за „ISOFIX за специфично превозно средство“, когато изпитването се извършва в корпуса на каросерията на превозното средство, трябва да бъде на разположение каросерия на превозното средство, включително седалките за възрастни и съответните части от средата в автомобила.
 3.3.
 В Приложение 20 се посочва минималният набор от документи, които трябва да съпровождат заявлението за одобрение, както е указано в точка 3.2 по-горе, и които се изискват от другите разпоредби на настоящото правило.
 3.4.
 Органът по одобряването на типа на дадена договаряща страна трябва да установи, преди издаването на одобрение на типа, съществуването на задоволителни мерки и процедури за гарантиране на ефективен контрол, така че произвежданите системи за обезопасяване на деца, оборудване и части да съответстват на одобрения тип.
 4. МАРКИРОВКИ
 4.1. Образците на системата за обезопасяване на деца, представени за одобрение съгласно разпоредбите на точки 3.2.4 и 3.2.5 по-горе, трябва да бъдат обозначени с отчетлива и незаличима маркировка, съдържаща наименованието на производителя, инициалите или търговското наименование.
 4.2. Системата за обезопасяване на деца, с изключение на лентата(ите) или четири/петточковия колан, трябва да бъде обозначена с отчетлива и незаличима маркировка за годината на производство.
 4.3. Ориентацията на системата за обезопасяване на деца по отношение на превозното средство трябва ясно да се обозначи върху продукта.
 Определената в настоящата точка маркировка трябва да е видима, когато системата за обезопасяване на деца е в превозното средство и в системата е настанено дете.
 4.4. На видимата вътрешна повърхност (включваща странѝцата отстрани на детската глава) в областта, където приблизително се намира главата на детето в системата, гледащите назад системи за обезопасяване на деца имат следния трайно прикрепен етикет (показаната информация за текста е минимално възможната).
 Минимална големина на етикета: 60 × 120 mm.
 Етикетът трябва да е пришит към покритието по дължината на целия си периметър и/или трайно свързан с покритието по цялата си задна повърхност. Допустима е всяка друга форма на прикрепване, която е трайна и не подлежи на отстраняване от продукта или не води до засенчване на етикета. Етикети, прикрепени само от едната си страна, са изрично забранени.
 Изисква се допълнителен етикет, ако участъци от


text:
системата за обезопасяване или всякакви принадлежности, предоставени от производителя на системата за обезопасяване на деца, са в състояние да засенчат етикета. Следният предупредителен етикет трябва да е видим при всички обстоятелства на подготовката на обезопасителна система за ползване в дадена конфигурация.
 4.5. В случай на системи за обезопасяване за деца, които могат да се използват като гледащи напред, те трябва да имат следния трайно прикрепен етикет, видим за лицето, което монтира системата за обезопасяване в превозното средство:
 На производителя се разрешава да включи думата „месеца“, за да обясни символа „М“ в етикета. Думата „месеца“ следва да бъде на език, използван обичайно в държавата или държавите, където продуктът се продава. Допустимо е да се използва повече от един език.
 Минимални размери на етикета 40 × 40 mm
 4.6. i-Size маркировка
 Следната информация трябва да е постоянно видима за лицето, монтиращо системата за обезопасяване на деца в превозно средство:
 4.6.1.
 Логото i-Size. Символът, показан по-долу, трябва да има минимални размери 25 × 25 mm и пиктограмата трябва да се откроява на фона. Пиктограмата трябва да се вижда ясно благодарение на използването на контрастни цветове или подходящ релеф, ако е формована или щампована;
 4.6.2.
 Диапазон по отношение на ръста на системата за обезопасяване на деца в сантиметри;
 4.6.3.
 Максималната маса на ползвателя, допустима за системата за обезопасяване на деца, в килограми.
 4.7. Маркировка „ISOFIX за специфично превозно средство“
 Системата за обезопасяване на деца „ISOFIX за специфично превозно средство“ трябва да има постоянно прикрепен етикет, видим за лицето, монтиращо системата за обезопасяване на деца в автомобила, и съдържащ следната информация:
 „SPECIFIC VEHICLE ISOFIX“
 4.8. Допълнителна маркировка
 Чрез пиктограми и/или текстове да се дава следната информация. Маркировката трябва да указва:
 а)
 Съответните основни стъпки, необходими за привеждане на седалката в готовност за монтиране. Например трябва да бъде обяснен методът на разгръщане на приспособлението(ята) за закрепване ISOFIX.
 б)
 Положението, функцията и тълкуването на всеки индикатор.
 в)
 Позицията и ако е необходимо, маршрута на горните ленти, или други начини за ограничаване на завъртането на седалката, които изискват действие от страна на ползвателя, трябва да бъдат указани чрез използването на един от следните символи, по целесъобразност.
 г)
 Регулирането на ключалките ISOFIX и горната лента или други средства за ограничаване на завъртането на седалката, които изискват действие от страна на ползвателя.
 д)
 Маркировката трябва да е трайно прикрепена и видима за ползвателя, който монтира системата за обезопасяване на деца.
 е)
 При необходимост се посочват за справка инструкциите за ползване на системата за обезопасяване на деца и се посочва мястото на документа, като се използва долупосоченият символ.
 5. ОДОБРЕНИЕ
 5.1.
 Всеки образец, предоставен в съответствие с разпоредбите на точки 3.2.4 и 3.2.5 по-горе, трябва да отговаря във всяко отношение на спецификациите, предвидени в точки 6 — 7 от настоящото правило, преди да може се предостави одобрение.
 5.2.
 На всеки одобрен тип се определя номер на одобрението. Първите две цифри на този номер (понастоящем 00, отговарящи на серия от изменения 00, влязла в сила на 9 юли 2013 г.) обозначават серията от изменения, включваща най-новите основни технически изменения на правилото към


text:
момента на издаване на одобрението. Една и съща договаряща страна не може да определя един и същи номер на различни типове системи за обезопасяване на деца, обхванати от настоящото правило.
 На тип система за обезопасяване на деца, одобрена съгласно настоящото правило, не трябва да се поставя друга маркировка за одобрение съгласно Правило No 44 (системи за обезопасяване на деца).
 5.3.
 Страните по Спогодбата, които прилагат това правило, се уведомяват за одобрение, разширение или отказ за издаване на одобрение за даден тип система за обезопасяване на деца съгласно това правило, посредством образеца от приложение 1 към настоящото правило.
 5.4.
 В допълнение към обозначенията, предписани в точка 4 по-горе, на подходящо място върху всеки обезопасителен колан, отговарящ на тип, одобрен по реда на настоящото правило, се закрепват следните данни:
 5.4.1.
 международна маркировка за одобрение, състояща се от:
 5.4.1.1.
 окръжност около буквата „Е“, следвана от отличителния номер на държавата, издала одобрението (1);
 5.4.1.2.
 номер на одобрението, израза „Regulation No.“, следван от номера на настоящото правило, наклонена черта и серията от изменения ("Regulation No. XXX/XX");
 5.4.2.
 следните допълнителни символи:
 5.4.2.1.
 думата(ите) „i-Size universal ISOFIX“ или „specific vehicle ISOFIX“ в зависимост от категорията на системата за обезопасяване на деца;
 5.4.2.2.
 диапазона по отношение на ръста, за който е проектирана системата за обезопасяване на деца;
 5.4.2.3.
 символът „S“ в случай на „система за обезопасяване на деца със специални нужди“.
 5.5.
 Приложение 2 към настоящото правило дава пример за оформлението на знака за одобрение на типа.
 5.6.
 Предвидените в точка 5.4 данни трябва да бъдат ясно четливи и незаличими и се прикрепват трайно с помощта на етикет или чрез непосредствено маркиране. Етикетът или маркировката трябва да бъдат устойчиви на износване.
 5.7.
 Етикетите, посочени в точка 5.6 по-горе, се издават от органа по одобряването на типа, издал одобрението, или от производителя, когато последният е упълномощен от посочения орган.
 6. ОБЩИ СПЕЦИФИКАЦИИ
 6.1. Разполагане и закрепване върху превозното средство
 6.1.1. Системите за обезопасяване на деца от категорията i-Sizе са предназначени за използване на места за седене, съвместими със стандарта i-Size, ако системите за обезопасяване на деца са монтирани в съответствие с инструкциите на производителя на превозното средство.
 Системи за обезопасяване на деца от категорията „ISOFIX за специфично превозно средство“ са предназначени за използване на всички места за седене, съвместими със стандарта ISOFIX, също и в отделението за багаж, ако системите са монтирани съобразно инструкциите на производителя.
 6.1.2. Системата за обезопасяване на деца трябва да е прикрепена към конструкцията на превозното средство или към конструкцията на седалката в зависимост от категорията, към която принадлежи (вж. таблица 1).
 6.1.2.1.
 За категорията i-Size това се извършва посредством двете устройства за закрепване ISOFIX заедно с устройство против завъртане за гледащи напред и гледащи назад системи за обезопасяване на деца.
 6.1.2.2.
 За категорията „ISOFIX за специфично превозно средство“ това се извършва посредством двете устройства за закрепване ISOFIX, проектирани от производителя на системата за обезопасяване на деца, прикрепени към системата за закрепване ISOFIX, проектирана от производителя на превозното средство.
 Таблица 1
 Възможни конфигурации за одобрение на типа
 Разположение
 Категория
 i-Size CRS
 Вградени CRS с ISOFIX


text:
за специфично превозно средство
 ВГРАДЕНИ
 Гледащи настрани (преносимо креватче)
 НП
 П
 Гледащи назад
 П
 П
 Гледащи напред (вградени)
 П
 П
 Съкращения:
 CRS: система за обезопасяване на деца
 П: прилага се
 НП: не се прилага
 6.1.3. За деца на възраст под 15 месеца трябва да се използват само гледащи настрани или гледащи назад системи за обезопасяване на деца.
 Това означава:
 а)
 система за обезопасяване на деца, проектирана за деца на възраст до 15 месеца, трябва да гледат назад и в нея да може да се настани дете с ръст поне 83 cm;
 б)
 система за обезопасяване на деца, гледаща напред, не трябва да бъде проектирана така, че да е подходяща за ръст под 71 cm;
 в)
 седалка с възможност за преобразуване, монтирана в положение на гледаща назад, трябва да е подходяща за дете с ръст до 83 cm. Това не изключва тя да е подходяща за дете с ръст над 83 cm.
 Използването на гледащи назад системи за обезопасяване на деца може да се прилага във всяка възраст на детето.
 6.2. Конфигурация на системата за обезопасяване за деца
 6.2.1. Конфигурацията на системата за обезопасяване трябва да е такава, че:
 6.2.1.1.
 Системата за обезопасяване на деца да осигурява изискваната защита във всяко положение, посочено за системата за обезопасяване на деца.
 При „системи за обезопасяване за деца със специални нужди“ първичните средства на обезопасяването да осигуряват изискваната защита във всяко предвидено положение на системата за обезопасяване без използването на допълнителните задържащи устройства, които могат да са налице;
 6.2.1.2.
 Системата за обезопасяване на деца трябва да е такава, че детето да може лесно и бързо да бъде поставено или отстранено. В случай на система за обезопасяване на деца, в която детето е обезопасено с четири/петточков колан, или на колан с форма на Y без прибиращо устройство, всяко устройство за задържане на рамото и надбедрен ремък трябва да могат да се движат едно спрямо друго по време на процедурата, предписана в точка 6.7.1.4; в тези случаи окомплектуваният колан на системата за обезопасяване на деца може да бъде проектиран с две или повече съединяващи се части.
 За „системи за обезопасяване на деца със специални нужди“ е прието, че допълнителните задържащи устройства ограничават бързината, с която детето може да се постави и отстрани. Допълнителните устройства обаче се проектират така, че да се освобождават бързо, доколкото това е възможно.
 6.2.1.3.
 Ако е възможно да се променя наклонът на системата за обезопасяване на деца, тази промяна на наклона не трябва да изисква допълнително ръчно регулиране на ремъците. За да се промени наклонът на обезопасителната система трябва да е необходимо целенасочено действие на ръката;
 6.2.1.4.
 За да се предотврати изхлузването на детето под ремъците поради удар или поради движенията му, трябва да се изисква ремък за областта на слабините при всички гледащи напред обезопасителни системи, съдържащи система на четири/петточков колан.
 6.2.1.5.
 Всички устройства за обезопасяване с използване на „надбедрен ремък“ трябва да водят активно „надбедрения ремък“, за да се гарантира, че натоварванията, предавани чрез „надбедрения ремък“, се предават през таза. Окомплектуваната система не трябва да подлага на прекален натиск слабите


text:
части на детското тяло (корем, слабини и т.н.). Системата трябва да е проектирана така, че в случай на сблъсък да не се оказва натоварване на натиск върху главата на детето.
 6.2.1.6.
 Всички ремъци на системата за обезопасяване трябва да се поставят така, че да не причиняват неудобство на ползвателя при нормална употреба или да не образуват опасна конфигурация. Разстоянието между раменните ремъци в близост до шията трябва да е равно най-малко на широчината на врата на съответния манекен.
 6.2.1.7.
 При закрепен ремък за областта на слабините в най-дългото му положение (ако е регулируем) не трябва да е възможно регулиране на надбедрения ремък така, че да лежи над таза както на най-малкия, така и на най-големия манекен в рамките на обхванатите от одобрението групи според масата. За всички гледащи напред системи за обезопасяване не трябва да е възможно регулиране на надбедрения ремък така, че да лежи над таза както на най-малкия, така и на най-големия манекен в рамките на обхванатите от одобрението групи според масата.
 6.2.1.8.
 По време на динамичното изпитване, предписано в точка 7.1.3, надбедреният колан не трябва да преминава напълно отвъд структурата на таза на манекена в периода преди достигане на максимално хоризонтално отклонение на главата. Извършва се оценка посредством високоскоростна видеотехника.
 6.2.2. Системата за обезопасяване на деца се проектира и монтира така, че:
 6.2.2.1.
 да не съдържа остри ръбове или други издатини, в състояние да увредят покритието на седалките или облеклото на пътника;
 6.2.2.2.
 да гарантира, че твърдите части, в точките на съприкосновение с ремъците, нямат остри ръбове, които могат да причинят износване на ремъците от триене.
 6.2.3. Не трябва да бъде възможно отстраняването или отделянето, без използване на специфични инструменти, на компоненти, които не са проектирани да могат да се отстраняват или отделят. Всички компоненти, които са проектирани така, че да могат да се отстраняват за целите на поддръжката или регулирането, трябва да са проектирани така, че да се избегне всякаква опасност от неправилно сглобяване и употреба, като процесите на сглобяване и разглобяване трябва да бъдат подробно обяснени в ръководството за потребителя на системата за обезопасяване. Всеки четири/петточков колан трябва да може да се регулира в целия диапазон, който предлага, без да е необходимо разглобяване.
 6.2.4. „Системите за обезопасяване на деца със специални нужди“ може да имат допълнителни устройства за обезопасяване; те трябва да са проектирани така, че да се избегне всякаква опасност от неправилно сглобяване и техните начини на освобождаване и функциониране да са непосредствено очевидни за спасител при авария.
 6.2.5. Система за обезопасяване на деца може да бъде проектирана за използване във всеки диапазон по отношение на ръста, определен от производителя, при условие че отговаря на изискванията, определени в настоящото правило.
 6.2.6. Системите за обезопасяване на деца, снабдени с надуваеми елементи, трябва да са проектирани така, че условията за ползване (налягане, температура, влажност) да нямат влияние върху способността им да отговарят на изискванията на настоящото правило.
 6.3. Спецификации на система за обезопасяване на деца
 6.3.1 Материал
 6.3.1.1. Производителят на система за обезопасяване на деца трябва да декларира в писмена форма, че токсичността на материалите, които


text:
са използвани за производството на системата за обезопасяване и с които обезопасеното дете може да се допира, са съобразени със съответните части на стандарт EN 71-3:1994/A1:2000/AC. По усмотрение на органа, отговарящ за изпитванията, могат да се провеждат изпитвания за потвърждаване на валидността на декларацията.
 6.3.1.2. Производителят на система за обезопасяване на деца трябва да декларира в писмена форма, че запалимостта на материалите, използвани за производството на системата за обезопасяване, са съобразени със съответните точки от стандарт EN 71-2:2011. По усмотрение на органа, отговарящ за изпитванията, могат да се провеждат изпитвания за потвърждаване на валидността на декларацията.
 6.3.2. Общи характеристики
 6.3.2.1. Вътрешни геометрични характеристики
 Техническата служба, провеждаща изпитванията за одобрение, трябва да установи дали вътрешните размери на системата за обезопасяване на деца съответстват на изискванията от приложение 18. За всеки ръст в границите на диапазона по отношение на ръста, обявен от производителя, трябва да бъдат изпълнени изискванията за минималните размери за широчина при раменете, широчина при ханша и височина в седнало положение, заедно с минималните и максимални размери на височината на рамото.
 6.3.2.2. Външни размери
 Максималните размери за широчина, височина и дълбочина на системата за обезопасяване на деца и местоположението на системата за закрепване ISOFIX, към която се свързват нейните приспособления за закрепване, се определят чрез приспособлението за седалката на превозно средство (VSF) съгласно точка 2.17 от настоящото правило.
 а)
 гледащите напред системи за обезопасяване за деца i-Size трябва да се поместват в максималните размери ISO/F2x за система за обезопасяване за прохождащо дете, гледаща напред, с намален ръст (височина 650 mm) „ISOFIX“ клас по ръст B1 (ISOFIX SIZE CLASS B1);
 б)
 гледащите назад системи за обезопасяване за деца i-Size трябва да се поместват в максималните размери ISO/R2 за система за обезопасяване за прохождащо дете, гледаща назад, с намален ръст „ISOFIX“ глас по ръст D (ISOFIX SIZE CLASS D);
 в)
 системите за обезопасяване на деца „ISOFIX за специфично превозно средство“ могат да се поместват във всички максимални размери по ISO.
 6.3.2.3. Маса
 Масата на вградена система за обезопасяване на деца ISOFIX (включително система за обезопасяване на деца i-Size), съчетани с най-голямата маса на детето, за което е предвидено да се използва системата за обезопасяване на деца, не трябва да превишава 33 kg. Тази максимална маса е приложима също и за системи за обезопасяване на деца „ISOFIX за специфично превозно средство“.
 6.3.3. Приспособления за закрепване ISOFIX
 6.3.3.1. Тип
 Приспособленията за закрепване ISOFIX могат да съответстват на примерите, показани на фигура 0а), или да имат друга подходяща компоновка на част от твърд механизъм с предвидена възможност за регулиране, чието естество е определено от производителя на системата за обезопасяване на деца ISOFIX.
 Фигура 0а)
 Легенда
 1
 Приспособление за закрепване на системата за обезопасяване на деца ISOFIX — пример 1
 2
 Приспособление за закрепване на системата за обезопасяване на деца ISOFIX — пример 2
 Размерите са дадени в милиметри
 6.3.3.2. Размери
 Размерите на частта от приспособлението за закрепване на системата за обезопасяване на деца ISOFIX, която се захваща за системата за закрепване ISOFIX, не трябва да надвишават максималните размери, дадени на фиг. 0б).
 Фигура 0б)
 Размерите


text:
са дадени в милиметри
 6.3.3.3. Индикация за частично заключване
 Системата за обезопасяване на деца ISOFIX трябва включва средства за индикация, които да показват ясно кога двете закрепващи части ISOFIX са напълно захванати за съответстващите долни устройства за закрепване ISOFIX. Индикацията трябва да е звукова, тактилна или визуална, както и комбинация на две или повече от споменатите. В случай на визуална индикация тя трябва да е различима при нормално осветление.
 6.3.4. Спецификации на горно лентово устройство на система за обезопасяване на деца ISOFIX
 6.3.4.1. Съединител за горна лента
 Съединителят за горна лента трябва да е катарама за горна лента ISOFIX, какъвто е показан на фигура 0в), или подобно устройство, което се вмества в рамките на максималните външни размери, дадени на фигура 0в).
 6.3.4.2. Характеристики на горно лентово устройство ISOFIX
 Горното лентово устройство ISOFIX се поддържа от нетъкана лента (или равностойна на нея), която разполага с приспособление за регулиране и отпускане на натягането.
 6.3.4.2.1. Дължина на горно лентово устройство ISOFIX
 Дължината на горно лентово устройство на система за обезопасяване на деца ISOFIX е най-малко 2000 mm.
 6.3.4.2.2. Индикатор за липса на хлабина
 Горното лентово устройство ISOFIX или детското столче ISOFIX трябва да е оборудвано с устройство, което показва, че всякаква хлабина е отстранена от колана. Устройството може да е част от устройство за регулиране и отпускане.
 6.3.4.2.3. Размери
 Размери за захващане на катарами ISOFIX за горна лента са показани на фигура 0в).
 Фигура 0в)
 Размери на съединител за горна лента „ISOFIX“ (тип катарама)
 6.3.5. Изисквания относно опорния крак и стъпалото на опорния крак на система за обезопасяване на деца i-Size
 Системите за обезопасяване на деца i-Size, снабдени с опорни крака, трябва при всички положения на употреба (например в случай на регулируеми на дължина закрепване, база и т.н. — най-късото и най-дългото положение) да съответстват на разпоредбите за геометричните стойности, посочени в настоящата точка и нейните подточки.
 Съответствието с изискванията, посочени в точки 6.3.5.1 и 6.3.5.2 по-долу, може да бъде проверено с помощта на физическа или компютърна симулация.
 Геометричните изисквания в точки 6.3.5.1 — 6.3.5.4 по-долу се отнасят към координатна система, чието начало се намира по средата между двете приспособления за закрепване ISOFIX и по централната линия на съответстваща система за закрепване ISOFIX.
 Ориентацията на осите на координатната система е посочена на приспособлението(ията) за обезопасяване на деца:
 а)
 оста Х′ трябва да бъде успоредна на долната повърхност на приспособлението за обезопасяване на деца (CRF) (2) и да се намира в средната надлъжна равнина на приспособленията за обезопасяване на деца;
 б)
 оста Y′ трябва да е перпендикулярна на средната надлъжна равнина;
 в)
 оста Z′ трябва да е перпендикулярна на долната повърхност на CRF.
 С цел изпълнение на изискванията на настоящия раздел системата за обезопасяване на деца се монтира в съответствие с ръководството за потребителя на системата за обезопасяване на деца. Положението на съхранение на опорния крак е изключено от тези изисквания.
 6.3.5.1. Геометрични изисквания относно опорния крак и стъпалото на опорен крак
 Опорният крак, включително неговото закрепване към системите за обезопасяване на деца, и стъпалото на опорния крак трябва да се намират изцяло в


text:
пространството за оценка на размерите на опорния крак (вж. също фигура 1 и фигура 2 от приложение 19 към настоящото правило), който се определя, както следва:
 а)
 по широчина от две равнини, успоредни на равнината X′ — Z′, разделени от 200 mm, и симетрични спрямо началото на координатната система; както и
 б)
 по дължина от две равнини, успоредни на равнината Z′ — Y′ и разположени на разстояние 585 mm и 695 mm пред началото на координатната система по оста Х′; както и
 в)
 във височина от равнина, която е успоредна на равнината Х′ — Y′ и е разположена на разстояние 70 mm над началото на координатната система, измерено перпендикулярно на равнината X′ — Y′. Твърдите нерегулируеми части на опорния крак не трябва да преминават равнината, която е успоредна на равнината X′ — Y′ и е разположена на разстояние 285 mm под началото на координатната система, измерено перпендикулярно на равнината X′ — Y′.
 6.3.5.2. Изисквания за регулируемост на стъпалото на опорен крак
 Опорният крак трябва да може да се регулира, за да се гарантира, че стъпалото на опорния крак може да се разположи в целия диапазон по височина на пространството за оценка на стъпало на опорен крак, както е посочено по-долу (вж. също фигури 3 и 4 от приложение 19 към настоящото правило). Когато са предвидени степени на регулиране, стъпката между две блокирани положения не трябва да надвишава 20 mm.
 Пространството за оценка на стъпалото на опорния крак се определя, както следва:
 а)
 по широчина от две равнини, успоредни на равнината X′ — Z′, разделени от 200 mm и симетрични спрямо началото на координатната система; както и
 б)
 по дължина от две равнини, успоредни на равнината Z′ — Y′ и разположени на разстояние 585 mm и 695 mm пред началото на координатната система по оста X′; както и
 в)
 по дължина от две равнини, успоредни на равнината X′ — Y′ и разположени на разстояние 285 mm и 540 mm под началото на координатната система по оста X′;
 За опорния крак е допустимо да бъде регулируем извън ограниченията във височина в направление Z′ (както е посочено в означение 6 към фигура 3 от приложение 19), при условие че няма части, които се простират извън ограничаващите равнини в направления X′ и Y′.
 6.3.5.3. Размери на стъпалото на опорния крак
 Размерите на стъпалото на опорния крак трябва да отговарят на следните изисквания:
 а)
 Минималната контактна повърхност на опорния крак трябва да е 2 500 mm2, измерена като площ на проекцията на 10 mm над най-ниския ръб на стъпалото на опорния крак (вж. фигура 0г));
 б)
 Минималните външни размери трябва да бъдат 30 mm в направления X′ и Y′, като максималните размери са ограничени от пространството за оценка на стъпалото на опорния крак;
 в)
 Минималният радиус на ръбовете на стъпалото на опорния крак трябва да бъде 3,2 mm.
 Фигура 0г)
 6.3.5.4. Матрица на стъпалото на опорния крак
 Използва се матрица, за да се провери дали стъпалото на опорния крак отговаря на изискванията, определени в точка 6.3.5.2 по-горе (вж. фигура 0д)). Като алтернатива се счита за


text:
задоволително и използването на компютърна симулация.
 Матрицата се определя като приспособление за обезопасяване на деца „ISOFIX“, съответстващо на класа по отношение на ръста на системата за обезопасяване на деца. Матрицата се разгръща с две долни устройства за закрепване ISOFIX с диаметър 6 mm. Положението и размерите на защрихованата кутия, разположена пред матрицата, се определят съгласно точка 6.3.5.2 по-горе. Устройствата за закрепване на системата за обезопасяване на деца трябва да са напълно захванати при извършването на оценката.
 Фигура 0д)
 6.4. Контрол на маркировките
 6.4.1. Техническата служба, провеждаща изпитванията за одобрение, трябва да установи дали маркировките съответстват на изискванията от точка 4 от настоящото правило.
 6.5. Контрол на инструкциите за инсталиране и инструкциите за ползване
 6.5.1. Техническата служба, провеждаща изпитванията за одобрение, трябва да установи дали инструкциите за инсталиране и инструкциите за ползване съответстват на точка 14 от настоящото правило.
 6.6. Разпоредби, приложими за окомплектувана система за обезопасяване на деца
 6.6.1. Устойчивост на корозия
 6.6.1.1. Окомплектуваната система за обезопасяване на деца или части от нея, които могат да бъдат засегнати от корозия, се подлагат на изпитванията, посочени в точка 7.1.1 по-долу.
 6.6.1.2. След подлагане на изпитването за корозия, предписано в точки 7.1.1.1 и 7.1.1.2 по-долу, квалифициран експерт не трябва да може да види с невъоръжено око признаци на влошаване на състоянието, които е вероятно да попречат на правилното функциониране на системата за обезопасяване на деца, нито да види каквато и да е значима корозия.
 6.6.2. Поглъщане на енергията
 6.6.2.1. При всички устройства с облегалка областите, определени в приложение 14 към настоящото правило, когато се изпитват в съответствие с приложение 13, трябва да имат максимално ускорение, по-малко от 60 g. Това изискване се прилага и за областите на противоударната преграда, които попадат в областта на удряне на главата.
 6.6.2.2. В случай на системи за обезопасяване на деца с трайно механично закрепени и подлежащи на регулиране устройства за облягане на главата, при които височината на обезопасителните колани или на детския четири/петточков колан се контролира непосредствено от регулируемата облегалка за главата, не е необходимо да се изисква поглъщане на енергия в областите, определени в приложение 18, с които главата на манекена не може да влезе в съприкосновение, т.е. областите зад облегалката за главата.
 6.6.3. Преобръщане
 6.6.3.1. Системата за обезопасяване на деца трябва да се изпитва, както е предписано в точка 7.1.2; в никой момент по време на изпитване манекенът не трябва да е напълно отделен от устройството. Освен това когато седалка за изпитване е в положение, в което горната ѝ част е обърната надолу, главата му не трябва да се премества повече от 300 mm от първоначалното си положение във вертикална посока по отношение на седалката за изпитването.
 6.6.4. Динамично изпитване
 6.6.4.1. Системата за обезопасяване на деца се подлага на динамично изпитване в съответствие с таблица 2 и съгласно точка 7.1.3 по-долу:
 Таблица 2
 Прилагане на различни критерии в зависимост от изпитвателната установка
 Челен удар
 Заден удар
 Страничен удар
 Изпитвания върху количката+ стандартна седалка
 Изпитване в корпуса на автомобила
 Изпитвания върху количката+ стандартна седалка
 Изпитване в корпуса на автомобила
 Изпитвания върху количката+ стандартна седалка
 Гледащи


text:
напред
 Гледащи назад и настрани
 Гледащи напред
 Гледащи назад и настрани
 Гледащи назад и настрани
 Гледащи назад и настрани
 Гледащи напред
 Гледащи назад и настрани
 Бележка 1:
 Стандартна седалка означава седалка за изпитване или изпитвателна седалка тип пейка
 Бележка 2:
 За гледащи настрани системи за обезопасяване на деца при страничен удар, ако са възможни две положения, главата на манекена се разполага в близост до страничната врата.
 6.6.4.1.1. Системи за обезопасяване на деца i-Size се изпитват на количка за изпитване посредством седалката за изпитване, предписана в приложение 6 и в съответствие с точка 7.1.3.1 по-долу.
 6.6.4.1.2. Системи за обезопасяване за деца от категорията „ISOFIX за специфично превозно средство“ трябва да се изпитват с всеки модел превозно средство, за който системата е предназначена. Отговарящата за провеждането на изпитването техническа служба може да намали броя на изпитваните модели на превозното средство, ако те не се различават значително в аспектите, изброени в точка 6.6.4.1.2.3 от настоящото правило. Системата за обезопасяване на деца може да бъде изпитвана по един от следните начини:
 6.6.4.1.2.1.
 Система за обезопасяване на деца съгласно точка 2.5 и в съответствие с точка 6.3 от настоящото правило, която се помества в максимални размери, определени в Правило No 16, приложение 17, допълнение 2, на количка за изпитване посредством изпитвателната седалка тип пейка, предписана в приложение 6 и в съответствие с точка 7.1.3.1. от настоящото правило или в корпуса на каросерията на превозното средство в съответствие с точка 7.1.3.2 на настоящото правило.
 6.6.4.1.2.2.
 За системи за обезопасяване на деца, които не са съгласно точка 2.5 и в съответствие с точка 6.3 от настоящото правило (например CRS, в която не се използва устройство против завъртане или се използват допълнителни устройства за закрепване) или не се поместват в максималните размери, описани в Правило No 16, приложение 17, допълнение 2 към изпитвателната количка в корпуса на каросерията на превозното средство в съответствие с точка 7.1.3.2. или в окомплектувано превозно средство в съответствие с точка 7.1.3.3. от настоящото правило.
 6.6.4.1.2.3.
 Използващи части на каросерията, които са достатъчно представителни за конструкцията на превозното средство и повърхностите, които поемат удара. Ако системата за обезопасяване на деца е предвидена за използване на задна седалка, тези части включват гърба на предната седалка, задната седалка, подовата плоскост, колоните Б и В и покрива. Ако системата за обезопасяване на деца е предвидена за използване на предна седалка, тези части включват арматурното табло, колоните А, предното стъкло, всякакви лостове и бутони, инсталирани на пода или конзола, предната седалка, подовата плоскост и покрива. Отговарящата за провеждането на изпитването техническа служба може да позволи изключването на отделни части, ако се сметне, че те са излишни. Изпитването трябва да следва предписаното в точка 7.1.3.2 от настоящото правило с изключение на страничен удар.
 6.6.4.1.3. Динамичното изпитване трябва да се проведе на системи за обезопасяване на деца, които преди това не са били подлагани на натоварване.
 6.6.4.1.4. Ако системата за обезопасяване на деца „ISOFIX за специфично превозно средство“ е монтирана в областта зад най-задните гледащи напред места за седене на възрастни (например, мястото за багаж), се извършва едно изпитване с


text:
най-големия манекен/манекени, който/които могат да се използват със системата, в окомплектувано превозно средство, както е предписано в точка 7.1.3.3 от настоящото правило. Останалите изпитвания, включително за съответствие на производството, могат да се направят както е предписано в точка 7.1.3.2 от настоящото правило по искане на производителя.
 6.6.4.1.5. В случай на „система на обезопасяване на деца със специални нужди“ всяко динамично изпитване, специфицирано от настоящото правило за диапазона по отношение на ръста, посочен от производителя, се извършва двукратно: първо — с използване на първичните средства за обезопасяване, и второ — с използване на всички останали устройства за обезопасяване. При тези изпитвания трябва да се обърне специално внимание на изискванията от точки 6.2.1.5 и 6.2.1.6 от настоящото правило.
 6.6.4.1.6. В случай на система за обезопасяване на деца, в която се използва устройството против завъртане, динамичното изпитване трябва да се проведе, както следва:
 6.6.4.1.6.1.
 с използване на устройството против завъртане и
 6.6.4.1.6.2.
 без използване на устройството против завъртане, освен ако е осигурен механизъм, чрез който се избягва неправилна употреба на устройството против завъртане.
 6.6.4.2. По време на динамичните изпитвания никоя част от система за обезопасяване, осигуряваща задържането на ползвателя на мястото му, не трябва да счупва частично или изцяло, както и никоя ключалка, заключваща система или система за преместване не трябва да се освобождава или отключва. Единственото изключение е, когато такива части или системи са определени като изпълняващи функция за ограничаване на натоварването в техническото описание на производителя, както е определено в точка 3.2.1 от настоящото правило, и съответстват на следните критерии:
 6.6.4.2.1.
 Функционират според указанията на производителя.
 6.6.4.2.2.
 Не нарушават способността на системата за обезопасяване на деца да предпази ползвателя.
 6.6.4.3. Критерии за манекен при челен и заден удар.
 6.6.4.3.1. Критерии за оценка на нараняванията при челен и заден удар съгласно таблица 3.
 Таблица 3
 Критерий
 Съкращение
 Единица
 Q0
 Q1
 Q1,5
 Q3
 Q6
 Критерий за натоварване на главата (само в случай на контакт по време на изпитване в автомобил)
 HPC (3) (15)
 600
 600
 600
 800
 800
 Ускорение на главата 3 ms
 У глава 3 ms
 g
 75
 75
 75
 80
 80
 Напрежение в горната част на врата — сила
 Fz
 N
 Само за целите на наблюдението (4)
 Момент на свиване в горната част на врата
 My
 Nm
 Само за целите на наблюдението (5)
 Ускорение на гръдния кош 3 ms
 А гръден кош 3 ms
 g
 55
 55
 55
 55
 55
 6.6.4.4. Преместване на главата на манекена при челен и заден удар.
 6.6.4.4.1. Системи за обезопасяване на деца от категория i-Size:
 6.6.4.4.1.1. Гледащи напред системи за обезопасяване на деца:
 Отклонение на главата: Никоя част от главата на манекена не трябва да преминава отвъд равнините ВА, DА и DЕ, както са определени във фигура 1 по-долу. Това се преценява за период до 300 ms или до момента, в който манекенът окончателно остане в покой, според това кое от двете ще настъпи първо.
 6.6.4.4.1.1.1. Когато дадено изпитване е проведено в съответствие с точка 6.6.4.1.6.2 по-горе, отклонение от + 10 % се прилага за стойността на разстоянието за отклонение на главата между точката Cr и


text:
равнината AB
 Фигура 1
 Схема на изпитване на гледащо напред устройство
 Размерите са дадени в милиметри
 6.6.4.4.1.2. Гледащи назад системи за обезопасяване на деца и преносими креватчета:
 6.6.4.4.1.2.1.
 Отклонение на главата: никоя част от главата на манекена не трябва да преминава отвъд равнините FD, FG и DE, както са показани във фигура 2 по-долу. Това се преценява за период до 300 ms или до момента, в който манекенът окончателно остане в покой, според това кое от двете ще настъпи първо.
 В случай че има съприкосновение на такава система за обезопасяване на деца с тръбата с диаметър 100 mm и всички критерии за оценка на нараняванията и преместване на главата на манекена са изпълнени, се провежда още едно динамично изпитване (челен удар) с най-тежкия манекен, предвиден за указания диапазон по отношение на ръста, и без тръбата с диаметър 100 mm; изискванията за това изпитване са да се отговори на всички други критерии освен преместването напред.
 Когато дадено изпитване е проведено в съответствие с точка 6.6.4.1.6.2. по-горе, се взема предвид само втората конфигурация без тръбата с диаметър 100 mm.
 Фигура 2
 Схема за изпитване на гледащо назад устройство, неподдържано от арматурното табло
 6.6.4.4.2. Когато системи за обезопасяване на деца от категорията „ISOFIX за специфично превозно средство“ се изпитват в окомплектувано превозно средство или в каросерията на превозното средство, като критерии за оценка се използват критерият за натоварване на главата (HPC) и ускорението на главата 3 ms. Когато няма контакт с главата, тези критерии трябва са спазени без измерване и се записва само „няма контакт с главата“. След изпитване, при което се използва комплектувано превозно средство, трябва да е възможно напълно сглобеният манекен да се отстрани от системата за обезопасяване на деца без използването на механични средства или на инструменти по отношение на системата за обезопасяване на деца или конструкцията на превозното средство.
 6.6.4.4.3 По време на динамичните изпитвания никоя от частите на системата за обезопасяване на деца, които задържат детето в необходимото положение, не трябва да се повреди. Това включва закопчалки, заключващите системи и системи за накланяне, с изключение на случаите, в които са идентифицирани като устройство за ограничаване на натоварването. Устройствата за ограничаване на товара трябва да бъдат указани в техническите описания на производителите, както е определено в точка 3.2.1 от настоящото правило.
 6.6.4.5. Критерии за манекена при страничен удар за гледащи напред и назад системи за обезопасяване на деца.
 6.6.4.5.1. Основен критерий за оценка на нараняванията — задържане на главата
 По време на етапа на натоварване при изпитване за страничен удар, до 80 ms, страничната защита трябва винаги да бъде разположена на нивото на центъра на тежестта на главата на манекена, перпендикулярно на посоката на навлизане на вратата навътре. Задържането на главата се оценява по следните критерии:
 а)
 няма контакт на главата с вратата;
 б)
 глава не трябва да надвишава вертикална равнина, указана с червена линия над вратата (камера за изглед отгоре). Тази вертикална равнина се указва с линия върху ударената врата, както е определено в приложение 6, допълнение 3, фигура 1.
 6.6.4.5.2. Допълнителни критерии за оценка на нараняванията при


text:
страничен удар
 Критерий
 Съкращение
 Единица
 Q0
 Q1
 Q1,5
 Q3
 Q6
 Критерий за натоварване на главата
 HPC (15)
 600
 600
 600
 800
 800
 Ускорение на главата 3 ms
 У глава 3 ms
 g
 75
 75
 75
 80
 80
 Сила на опън в горната част на врата
 Fz
 N
 Само за целите на наблюдението (6)
 Момент на свиване в горната част на врата
 Mx
 Nm
 Само за целите на наблюдението (7)
 6.6.5. Температурна устойчивост
 6.6.5.1. Комплекти ключалки, прибиращи устройства, регулиращи устройства и фиксатори, които са податливи на температурни влияния, се подлагат на температурното изпитване, специфицирано в точка 7.2.7 по-долу.
 6.6.5.2. След подлагане на температурно изпитване, както е предписано в точка 7.2.7.1 по-долу, квалифициран експерт не трябва да може да види с невъоръжено око признаци на влошаване на състоянието, които е вероятно да попречат на правилното функциониране на системата за обезопасяване на деца. След това се извършват динамичните изпитвания.
 6.7. Разпоредби, приложими за индивидуалните компоненти на системата за обезопасяване
 6.7.1. Ключалка
 6.7.1.1. Ключалката трябва да е конструирана така, че да се изключва всяка възможност за неправилно използване. Това предполага, наред с другото, че трябва да бъде невъзможно ключалката да се остави в частично затворено положение; трябва да е невъзможна нецеленасочена размяна на части на ключалката, когато ключалката е затворена; ключалката трябва да се затваря единствено когато всички части са захванати. Широчината на ключалката, навсякъде където е в контакт с детето, не трябва да е по-тясна от минималната широчина на ремъка, посочена в точка 6.7.4.1.1 по-долу. Този параграф не е приложим за комплекти ключалки, които вече са одобрени съгласно Правило No 16 или друг еквивалентен стандарт в сила. В случай на „система за обезопасяване за специални нужди“ е нужно единствено ключалката на първичните средства за задържане да е в съответствие с параграфи 6.7.1.2. до 6.7.1.8 включително.
 6.7.1.2. Ключалката, дори и когато не е подложена на натоварване, трябва да остане затворена, независимо от нейното положение. Тя трябва да бъде лесна за ползване и хващане. Трябва да е възможно да се отваря с натиск върху бутон или подобно устройство.
 При бутон в освободено положение проекцията на повърхнината, върху която се прилага този натиск, върху равнина, перпендикулярна на направлението на първоначалното движение на бутона, трябва да има следните размери:
 а)
 за капсулованите системи — минимална площ 4,5 cm2 и минимална широчина 15 mm;
 б)
 за некапсулованите системи — площ 2,5 cm2 и минимална широчина 10 mm. Широчината трябва да е по-малкият от двата размера, образуващи предписаната площ, и се измерва перпендикулярно на посоката на движение на бутона за освобождаване.
 6.7.1.3. Областта на освобождаване на ключалката е оцветена в червено. Никоя друга част на ключалката не трябва да е с този цвят.
 6.7.1.4. Трябва да е възможно освобождаването на детето от системата за обезопасяване с единично действие върху една ключалка. Допуска се изваждането на детето с устройства като столче за дете/преносимо детско креватче/ устройства за задържане в преносимо детско креватче, ако система за обезопасяване на деца може да се освободи със задействането на максимум два бутона за освобождаване.
 6.7.1.4.1. Устройство за фиксиране на положението на раменния ремък
 Ако


text:
е осигурено устройство за фиксиране на положението на раменния ремък, то трябва да бъде проектирано така, че да предотвратява неправилно използване. Не трябва да има възможност устройството да се използва по начин, който би причинил усукване на раменните ремъци. Трябва да е възможно закрепване на устройство с не повече от едно действие. Силата, необходима за закрепване на устройството, не трябва да надвишава 15 N.
 6.7.1.4.2. Устройството за фиксиране на положението на раменния ремък трябва да бъде лесно за ползване и хващане. То трябва да може да се отваря в едно просто действие, но за детето, настанено в системата, трябва да бъде трудно да борави с освобождаващите механизми. Силата, необходима за освобождаване на устройството, не трябва да надвишава 15 N.
 6.7.1.4.3. Височината на устройството за фиксиране на положението на раменния ремък не трябва да надхвърля 60 mm.
 6.7.1.5. Отварянето на ключалката трябва да гарантира изваждането на детето независимо от „стола“, „опората на стола“ и „противоударната преграда“, ако такива са монтирани, и в случай че устройството включва ремък за областта на слабините, той се освобождава при задействането на същата ключалка.
 6.7.1.6. Ключалката трябва да издържа на функционалните изисквания на температурното изпитване, дадени в точка 7.2.7 по-долу и на повтарящи се операции и, преди динамичното изпитване, посочено в точка 7.1.3 по-долу, трябва да се подложи на изпитване, състоящо се от 5 000 ± 5 цикъла на отваряне и на затваряне при нормални условия на употреба.
 6.7.1.7. Ключалката трябва да се подложи на следните изпитвания за отваряне:
 6.7.1.7.1. Изпитване под товар
 6.7.1.7.1.1. За това изпитване трябва да се използва система за обезопасяване на деца, която вече е преминала динамичното изпитване, предписано в точка 7.1.3 по-долу.
 6.7.1.7.1.2. Необходимата сила за отваряне на ключалката при изпитването, предписано в точка 7.2.1.1 по-долу, не трябва да надвишава 80 N.
 6.7.1.7.2. Изпитване без товар
 6.7.1.7.2.1. За това изпитване трябва да се използва ключалка, която преди това не е била подлагана на натоварване. За изпитванията, предписани в точка 7.2.1.2 по-долу, силата, необходима за отваряне на ключалката, когато не е подложена на натоварване, трябва да е в границите на 40 – 80 N.
 6.7.1.8. Якост
 6.7.1.8.1. По време на изпитването в съответствие с точка 7.2.1.3.2 по-долу никоя част на ключалката или прилежащите ремъци, както и на регулиращите устройства, не трябва да се счупва или откачва.
 6.7.1.8.2. В зависимост от ограниченията за масата, обявени от производител, ключалка за четири/петточков колан трябва да издържа:
 6.7.1.8.2.1.
 4 kN, ако ограничението за масата е по-ниско или равно на 13 kg;
 6.7.1.8.2.2.
 10 kN, ако ограничението за масата надхвърля 13 kg;
 6.7.1.8.3. Органът по одобряването на типа може да отмени изпитването за якост на ключалката, ако наличната информация го прави излишно.
 6.7.2. Регулиращо устройство
 6.7.2.1. Границите на регулирането трябва да са достатъчни, за да позволят правилното регулиране на системата за обезопасяване за деца за всеки ръст, за който е предназначено устройството, и да позволяват задоволително инсталиране във всички превозни средства, съвместими с i-Size.
 6.7.2.2. Всички регулиращи устройства трябва да са от типа „бързо регулиращо устройство“.
 6.7.2.3. Устройствата от типа „бързо регулиращо устройство“ трябва да са лесни


text:
за достигане, когато системата за обезопасяване на деца е правилно монтирана и детето или манекенът е на място.
 6.7.2.4. Устройствата от типа „бързо регулиращо устройство“ трябва да се регулират лесно спрямо телосложението на детето. По-специално, в изпитването, извършено в съответствие с точка 7.2.2.1, силата, изисквана за задействането на ръчното регулиращо устройство, не трябва да надвишава 50 N.
 6.7.2.5. Изпитват се два образеца на регулиращи устройства на система за обезопасяване на деца, както е предписано в експлоатационните изисквания на температурното изпитване, дадени в точки 7.2.7.1 и 7.2.3 по-долу.
 6.7.2.5.1. Микроприплъзването на ремъка не трябва да надхвърля 25 mm за едно регулиращо устройство и 40 mm за всички регулиращи устройства.
 6.7.2.6. Устройството не трябва да се счупва или откачва, когато се изпитва, както е предписано в точка 7.2.2.1 по-долу.
 6.7.2.7. Регулиращо устройство, монтирано непосредствено на система за обезопасяване на деца, трябва да е в състояние да издържа на повтарящи се действия и преди динамичното изпитване, предписано в точка 7.1.3, трябва да се подложи на изпитване, състоящо се от 5 000 ± 5 цикъла на отваряне и затваряне, както е посочено в точка 7.2.3.
 6.7.3. Прибиращи устройства
 6.7.3.1. Прибиращи устройства с автоматична блокировка
 6.7.3.1.1. Ремък, оборудван с прибиращо устройство с автоматична блокировка, не трябва да се развива на повече от 30 mm между застопоряващите положения на прибиращото устройство. При движение назад на ползвателя ремъкът или остава в първоначалното си положение, или автоматично се връща до първоначалното положение при следващи движения напред, извършени от ползвателя.
 6.7.3.1.2. Ако прибиращото устройство е част от надбедрен колан, силата на навиване на ремъка в обратна посока не трябва да е по-малка от 7 N, като тази сила се измерва в свободната дължина между манекена и прибиращото устройство в съответствие с точка 7.2.4.1 по-долу. Ако прибиращото устройство е част от диагонален колан, силата на навиване назад на ремъка не трябва да е по-малка от 2 N и не трябва да надвишава 7 N, когато се измерва по подобен начин. Ако лентата преминава през водач или ролка, силата на прибиране се измерва в свободната дължина между манекена и водача или ролката. Ако комплектът съдържа устройство, което при ръчно или автоматично действие не допуска ремъкът да бъде изцяло прибран, това устройство не трябва да е в действие, когато се правят тези измервания.
 6.7.3.1.3. Ремъкът се изтегля многократно от прибиращото устройство и се оставя да се прибере по описания в точка 7.2.4.2 по-долу метод до изпълняване на 5 000 цикъла на изтегляне и прибиране. След това прибиращото устройство се проверява по отношение на експлоатационните изисквания на температурното изпитване, дадени в точка 7.2.7.1, и на изпитването на устойчивост на корозия, описано в точка 7.1.1 по-долу, както и на изпитване за прахоустойчивост, описано в точка 7.2.4.5 по-долу. След подлагането на тези изпитвания лентата трябва да издържа успешно още 5 000 цикъла на изтегляне и прибиране. След провеждането на описаните изпитвания прибиращото устройство трябва да функционира правилно и да отговаря на изискванията на точки 6.7.3.1.1 и 6.7.3.1.2 по-горе.
 6.7.3.2. Прибиращо устройство с аварийна блокировка
 6.7.3.2.1. При изпитване, както е предписано в точка 7.2.4.3, прибиращо устройство


text:
с аварийна блокировка трябва да удовлетворява следните изисквания:
 6.7.3.2.1.1.
 то се блокира, когато отрицателното ускорение на превозното средство достигне 0,45 g;
 6.7.3.2.1.2.
 то не трябва да се блокира при ускорение на ремъка, измерено по оста на неговото изтегляне, по-малко от 0,8 g;
 6.7.3.2.1.3.
 прибиращото устройство с аварийна блокировка не трябва да се блокира, когато датчикът е наклонен под ъгъл, непревишаващ 12 °, във всяка посока спрямо посоченото от производителя положение на монтиране.
 6.7.3.2.1.4.
 Прибиращото устройство с аварийна блокировка трябва да се блокира, когато датчикът е наклонен под ъгъл, превишаващ 27° във всяка посока спрямо посоченото от производителя положение за монтиране.
 6.7.3.2.2. Когато действието на прибиращото устройство зависи от външен сигнал или захранващ източник, устройството му трябва да осигурява автоматично блокиране на прибиращото устройство в случаи на отказ или прекъсване на сигнала или захранващия източник.
 6.7.3.2.3. Прибиращото устройство с аварийна блокировка с множествена чувствителност трябва да удовлетворява посочените по-горе изисквания. Освен това, ако един от тези фактори се отнася към изтеглянето на ремъка, трябва да се получи блокиране при ускорение на ремъка от 1,5 g, измерено по оста на неговото изтегляне.
 6.7.3.2.4. При всяко от изпитванията, посочени в точки 6.7.3.2.1.1 и 6.7.3.2.3 по-горе, изтеглянето на лентата преди прибиращото устройство да се застопори не трябва да превишава 50 mm, като за начало се взема дължината на развиване, посочена в точка 7.2.4.3.1 по-долу. При изпитването, посочено в точка 6.7.3.2.1.2 по-горе, устройството не трябва да се застопорява до първите изтеглени 50 mm от лентата, за начало на които се взема дължината на развиване, определена в точка 7.2.4.3.1 по-долу.
 6.7.3.2.5. Ако прибиращото устройство е част от надбедрен колан, силата на навиване на ремъка в обратна посока не трябва да е по-малка от 7 N, като тази сила се измерва в свободната дължина между манекена и прибиращото устройство в съответствие с точка 7.2.4.1 по-долу. Ако прибиращото устройство е част от диагонален колан, силата на навиване назад на ремъка не трябва да е по-малка от 2 N и не трябва да надвишава 7 N, когато се измерва по подобен начин. Ако лентата преминава през водач или ролка, силата на прибиране се измерва в свободната дължина между манекена и водача или ролката. Ако комплектът съдържа устройство, което при ръчно или автоматично действие не допуска ремъкът да бъде изцяло прибран, това устройство не трябва да е в действие, когато се правят тези измервания.
 6.7.3.2.6. Ремъкът се изтегля многократно от прибиращото устройство и се оставя да се прибере по описания в точка 7.2.4.2 метод до изпълняване на 40 000цикъла на изтегляне и прибиране. След това прибиращото устройство се проверява по отношение на експлоатационните изисквания на температурното изпитване, дадени в точка 7.2.7, и на изпитването на устойчивост на корозия, описано в точка 7.1.1, както и на изпитване за прахоустойчивост, описано в точка 7.2.4.5.
 6.7.4. Ремъци
 6.7.4.1. Широчина
 6.7.4.1.1. Минималната широчина на ремъците за обезопасяване на детето, които са в контакт с манекена, трябва да е 25 mm. Тези размери се измерват по време на изпитването за якост на ремъка, предписано в точка 7.2.5.1 по-долу, без да се спира машината и при


text:
натоварване равно на 75 % от усилието на скъсване на ремъка.
 6.7.4.2. Якост след кондициониране в помещение
 6.7.4.2.1. За двата образеца ремъци, кондиционирани както е предписано в точка 7.2.5.2.1, усилието на скъсване на ремъка се определя, както е предписано в точка 7.2.5.1.2 по-долу.
 6.7.4.2.2. Разликата между усилието на скъсване на двата образеца не трябва да надвишава 10 % от по-голямото усилие на скъсване.
 6.7.4.3. Якост след специално кондициониране
 6.7.4.3.1. За двата ремъка, кондиционирани както е предписано в една от разпоредбите на точка 7.2.5.2 по-долу (с изключение на точка 7.2.5.2.1), усилието на скъсване на лентата трябва да бъде не по-малко от 75 % от средната стойност на усилието, определена с изпитването, посочено в точка 7.2.5.1 по-долу.
 6.7.4.3.2. Освен това усилието на скъсване не трябва да бъде по-малко от 3,6 kN за устройствата за задържане на система за обезопасяване на деца i-Size.
 6.7.4.3.3. Органът по одобряването на типа може да отмени едно или повече от тези изпитвания, ако съставът на използвания материал или наличната информация ги правят излишни.
 6.7.4.3.4. Процедурата за кондиционирането за износване от триене (протриване) от тип 1, определена в точка 7.2.5.2.6, трябва да се провежда единствено, когато изпитването за микроприплъзване, определено в точка 7.2.3 по-долу, дава резултат по-голям от 50 % от пределната стойност, предписана в точка 6.7.2.5.1 по-горе.
 6.7.4.4. Трябва да е невъзможно да се изтегли целият ремък през което и да е устройство за регулиране, ключалки и точки за закрепване.
 6.7.5. Спецификации на приспособления за закрепване ISOFIX
 „Приспособленията за закрепване ISOFIX“ и индикаторите за заключването трябва да издържат на повтарящи се действия и преди динамичното изпитване, посочено в точка 7.1.3 по-долу, трябва да се подложат на 2 000 ± 5 цикъла на отваряне и затваряне при нормални условия на употреба.
 6.7.5.1.
 „Приспособленията за закрепване ISOFIX“ и индикаторите за заключването трябва да издържат на повтарящи се действия и преди динамичното изпитване, посочено в точка 7.1.3, трябва да се подложат на 2 000 ± 5 цикъла на отваряне и затваряне при нормални условия на употреба.
 6.7.5.2.
 Приспособленията за закрепване ISOFIX трябва да са с механизъм за заключване, който отговаря на изискванията, посочени в буква а) или б), както следва:
 а)
 за освобождаване на блокиращия механизъм на цялата седалка се изискват две последователни действия, като първото от тях все още продължава в момента на извършване на второто; или
 б)
 усилието на отваряне на приспособлението за закрепване ISOFIX трябва да е най-малко 50 N при изпитване според предписаното в точка 7.2.8 по-долу.
 6.8. Класифициране
 6.8.1. Системите за обезопасяване на деца може да обхващат всякакъв диапазон по отношение на ръста, при условие че са изпълнени изискванията за целия диапазон.
 7. ИЗПИТВАНИЯ
 7.1. Изпитвания на окомплектувана система за обезопасяване на деца
 7.1.1. Корозия
 7.1.1.1. Отделните метални части на система за обезопасяване на деца се поставят в изпитвателна камера, както е предписано в приложение 4. В случай на система за обезопасяване на деца с прибиращо устройство ремъкът трябва да е развит до пълната си дължина минус 100 ± 3 mm. С изключение на кратките прекъсвания, които могат да се наложат, например за проверка и


text:
допълване на соления разтвор, изпитването на излагане на въздействие но атмосферни условия продължава без прекъсване в продължение на 50 ± 0,5 часа.
 7.1.1.2. След приключване на изпитването комплектът се измива внимателно или се потапя в чиста течаща вода с температура не по-висока от 38 °C, за да се отстрани евентуално отлагане на сол, образувано по време на изпитването, като се оставя да изсъхне при стайна температура 18 — 25 °C за 24 ± 1 часа, преди да се провери в съответствие с точка 6.6.1.2 по-горе.
 7.1.2. Преобръщане
 7.1.2.1. Манекенът трябва да е оборудван с едно от описаните в приложение 21 устройства за прилагане на натоварването, в зависимост от случая. Манекенът се поставя в обезопасителната система, монтирана в съответствие с настоящото правило и при съобразяване с инструкциите на производителя, както и със стандартната хлабина, посочена в параграф 7.1.3.5, прилагани по еднакъв начин за всички системи.
 7.1.2.2. Системата за обезопасяване трябва да е прикрепена към изпитвателната седалка тип пейка или към седалката на превозното средство. Цялата система за обезопасяване на деца се завърта около хоризонтална ос, съдържаща се в средната надлъжна равнина на системата, до ъгъл 540° ± 5° със скорост от 2 — 5°/s и се спира в това положение. За целите на това изпитване, към изпитвателната седалка тип пейка, описана в приложение 6, могат да бъдат закрепени устройствата, предвидени за използване в „специфично превозно средство“.
 7.1.2.3. В това статично обърнато положение се прилага вертикално надолу в равнина, перпендикулярна на оста на въртене, маса, четири пъти по-голяма от масата на манекена, освен манекена, към който се използва устройството за прилагане на натоварването, описано в приложение 21. Натоварването се прилага постепенно по контролиран начин с ускорение, което не надвишава гравитационното ускорение, или скорост, не по-голяма от 400 mm/min. Предписаното максимално натоварване се поддържа в продължение на 30 – 0/+ 5 секунди.
 7.1.2.4. Натоварването се прекратява с темпо, което не надвишава 400 mm/min, и се измерва преместването.
 7.1.2.5. Цялата седалка се завърта на 180° до връщане в изходно положение.
 7.1.2.6. Този цикъл на изпитване трябва да се проведе повторно със завъртане в обратна посока. Процедурата трябва да се повтори в двете посоки на завъртане, с ос на завъртане в хоризонталната равнина и на 90° спрямо осите на завъртане от предишните две изпитвания.
 7.1.2.7. Тези изпитвания трябва да се проведат с използване на най-малкия и най-големия съответен манекен от диапазона по отношение на ръста, за който е предвидено устройството за обезопасяване. Не се допуска каквото и да е регулиране на манекена или на системите за обезопасяване на деца по време на целия цикъл на изпитване.
 7.1.3. Динамично изпитване за челен, заден и страничен удар:
 а)
 изпитване за челен удар се провежда със системи за обезопасяване на деца i-Size (интегрални универсални системи за обезопасяване на деца ISOFIX) и „ISOFIX за специфично превозно средство“;
 б)
 изпитване за заден удар се извършва с гледащи назад системи за обезопасяване на деца i-Size и „ISOFIX за специфично превозно средство“;
 в)
 изпитване за страничен удар се провежда само на изпитвателната седалка тип пейка за i-Size интегрални универсални системи за обезопасяване


text:
на деца ISOFIX и системи за обезопасяване на деца „ISOFIX за специфично превозно средство“;
 7.1.3.1. Изпитване с използване на количката и изпитвателната седалка тип пейка
 7.1.3.1.1. Изпитвания за челен и заден удар
 7.1.3.1.1.1. Количката и изпитвателната седалка тип пейка, използвани в динамичното изпитване, трябва да отговарят на изискванията от приложение 6 към настоящото правило.
 7.1.3.1.1.2. По време на отрицателното или положителното ускорение количката трябва да остава хоризонтална.
 7.1.3.1.1.3. Изпитвателната седалка тип пейка трябва да се завърти на 180 °, когато се изпитва при спазване на изискванията на изпитването за заден удар.
 7.1.3.1.1.4. Когато се изпитва гледаща назад система за обезопасяване на деца, предвидена за използване на предно място за седене, арматурното табло на превозното средство се представя от твърда щанга, закрепена към количката по такъв начин, че цялото поглъщане на енергия да става в системата за обезопасяване на деца.
 7.1.3.1.1.5. Устройства за отрицателно или положително ускорение
 Заявителят трябва да избере едно от следните две устройства:
 7.1.3.1.1.5.1. Изпитвателно устройство за отрицателно ускорение:
 Отрицателното ускорение на количката се постига, като се използва апаратурата, показана в приложение 6 към настоящото правило, или каквото и да е друго устройство, с което се постигат равностойни резултати. Тази апаратура трябва да разполага с експлоатационните характеристики, посочени в точка 7.1.3.4 по-долу и определени по-долу:
 Процедура на калибриране:
 Кривата на отрицателното ускорение на количката, при изпитвания на системи за обезопасяване на деца, проведени в съответствие с точка 7.1.3.1 по-горе, натоварена с инертни маси, които не надвишават 55 kg, за да се възпроизведе използвана система за обезопасяване на деца, и при изпитвания на системи за обезопасяване на деца в каросерия на превозно средство, проведени в съответствие с точка 7.1.3.2 по-долу, когато количката е натоварена с конструкцията на превозното средство и инертни маси, които не надвишават х пъти 55 kg, възпроизвеждащи х броя използвани системи за обезопасяване на деца, в случай на челен удар трябва да се намира в щрихованата зона на графиката в приложение 7, допълнение 1 към настоящото правило, а в случай на заден удар трябва да се намира в щрихованата зона на графиката в приложение 7, допълнение 2 към настоящото правило.
 По време на калибриране на спирачното устройство спирачният път трябва да бъде 650 ± 30 mm за челен удар и 275 ± 20 mm за заден удар.
 Условия на динамичното изпитване по време на изпитването:
 При челен и заден удар отрицателното ускорение се постига с апаратура, калибрирана, както е посочено по-горе, като:
 а)
 кривата на отрицателното ускорение трябва да не надвишава за повече от 3 ms долните граници на изискваните експлоатационни характеристики;
 б)
 Ако посочените по-горе изпитвания са проведени при по-висока скорост и/или кривата на отрицателното ускорение е преминала над горната граница на щрихованата зона, като системата за обезопасяване на деца отговаря на изискванията, изпитването се приема за задоволително.
 7.1.3.1.1.5.2. Изпитвателно устройство за положително ускорение
 Условия на динамичното изпитване:
 При челен удар количката трябва да бъда задвижвана така, че по време на изпитването общата промяна на скоростта ѝ ΔV е 52 + 0 – 2 km/h, като кривата на ускорението ѝ се намира в щрихованата зона


text:
на графиката в приложение 7, допълнение 1 и остава над отрязъка, определен от координатите (5 g, 10 ms) и (9 g, 20 ms). Началото на удара (T0) се определя съгласно ISO 17 373 при ниво на ускорението 0,5 g.
 При заден удар количката трябва да бъда задвижвана така, че по време на изпитването общата промяна на скоростта ѝ ΔV е 32 + 2 - 0 km/h, като кривата на ускорението ѝ се намира в щрихованата зона на графиката в приложение 7, допълнение 2 и остава над отрязъка, определен от координатите (5 g, 5 ms) и (10 g, 10 ms). Началото на удара (T0) се определя съгласно ISO 17 373 при ниво на ускорението 0,5 g.
 Макар посочените по-горе изисквания да са изпълнени, техническата служба трябва да използва маса на количката (оборудвана с изпитвателна седалка тип пейка), определена в точка 1 от приложение 6, която надвишава 380 kg.
 Ако посочените по-горе изпитвания обаче са проведени при по-висока скорост и/или кривата на положителното ускорение е преминала над горната граница на щрихованата зона, като системата за обезопасяване на деца отговаря на изискванията, изпитването се приема за задоволително.
 7.1.3.1.1.6. Провеждат се следните измервания:
 7.1.3.1.1.6.1.
 Скорост на количката непосредствено преди удар (единствено при шейните за отрицателно ускорение, необходими за изчисляване на спирачния път);
 7.1.3.1.1.6.2.
 Спирачен път (единствено при шейните за отрицателно ускорение), който може да бъде изчислен чрез двойно интегриране на записаното отрицателно ускорение на шейната;
 7.1.3.1.1.6.3.
 Преместването на главата на манекена във вертикалната и хоризонталната посока на изпитванията с всички Q-манекени, необходими за даденото указание i-Size поне през първите 300 ms.
 7.1.3.1.1.6.4.
 Параметрите, необходими за извършване на оценката на нараняванията спрямо критериите, посочени в точка 6.6.4.3.1 по-горе поне през първите 300 ms;
 7.1.3.1.1.6.5.
 Положителното или отрицателното ускорение на количката поне през първите 300 ms.
 7.1.3.1.1.7. След удара системата за обезопасяване на деца се проверява визуално, без отваряне на ключалката, за да се определи дали има някакви неизправности или счупвания.
 7.1.3.1.2. Заден удар
 7.1.3.1.2.1. Седалката за изпитване трябва да се завърти на 180 °, когато се изпитва нейното съответствие с изискванията на изпитването за заден удар.
 7.1.3.1.2.2. Когато се изпитва гледаща назад система за обезопасяване на деца, предвидена за използване на предно място за седене, арматурното табло на превозното средство се представя от твърда щанга, закрепена към количката по такъв начин, че цялото поглъщане на енергия да става в системата за обезопасяване на деца.
 7.1.3.1.2.3. Условията за отрицателно ускорение трябва да удовлетворяват изискванията от приложение 7, допълнение 2.
 Условията за положително ускорение трябва да удовлетворяват изискванията от приложение 7, допълнение 2.
 7.1.3.1.2.4. Измерванията, които трябва да се направят, са сходни с изброените в точки 7.1.3.1.1.4 — 7.1.3.1.1.5 по-горе.
 7.1.3.1.3. Страничен удар
 7.1.3.1.3.1. Изпитвателната седалка тип пейка трябва да се завърти на 90 °, когато се изпитва при спазване на изискванията на изпитването за заден удар.
 7.1.3.1.3.2. Долните устройства за закрепване ISOFIX следва да се движат в посока Y, за да се избегне увреждането на присъединителни приспособления и изпитателно оборудване. Устройствата за закрепване ISOFIX трябва да са закрепени неподвижно към плъзгаща се система, позволяваща придвижване с


text:
200 mm – 0 mm + 50 mm.
 7.1.3.1.3.3. Натоварването на CRS при страничен удар се генерира от врата, както е определено в приложение 6, допълнение 3. Повърхността на вратата трябва да бъде покрита с тапицерия, както е указано в приложение 6, допълнение 3.
 7.1.3.1.3.4. Изпитвателният стенд трябва да възпроизвежда относителна скорост между вратата и изпитвателната седалка тип пейка в съответствие с приложение 7, допълнение 3. Максималното навлизане навътре на вратата е определено в приложение 6, допълнение 3. Относителната скорост между вратата и изпитвателната седалка тип пейка трябва да не бъде засегната при контакт с CRS и да се запази в рамките на стойностите, посочени в приложение 7, допълнение 3. При изпитване, при което вратата е неподвижна в момент t0, вратата трябва да се закрепи неподвижно и базовата скорост на манекена към t0 трябва да е между 6,375 m/s и 7,25 m/s. При изпитване, при което вратата е в движение към t0, базовата скорост на вратата трябва да бъде в рамките на стойностите, посочени в приложение 7, допълнение 3, най-малко докато нейното навлизане навътре достигне максималната си стойност, а манекенът трябва да бъде неподвижен към t0.
 7.1.3.1.3.5. CRS се изпитват в най-изправеното си положение.
 7.1.3.1.3.6. Към момент t0, определен в приложение 7, допълнение 3, манекенът се поставя отново в първоначалното си положение, както е определено в точка 7.1.3.5.2.1 по-долу.
 7.1.3.2. Изпитвания върху количката и каросерията на превозното средство.
 7.1.3.2.1. За изпитвания за челен удар
 7.1.3.2.1.1. Методът, използван за закрепване на превозното средство по време на изпитването, не трябва да е такъв, че да води до усилване на устройствата за закрепване на седалките, обезопасителните колани или всякакви допълнителни устройства за закрепване за системата за обезопасяване на деца, както и до намаляване на нормалната деформация на конструкцията. В изпитването не трябва да присъства част на превозното средство, която ограничавайки движението на манекена напред, да намалява товара, прилаган върху системата за обезопасяване на деца по време на изпитването. Отстранените части от конструкцията могат да се заменят с части с равностойна якост, при условие че те не пречат на движението на манекена.
 7.1.3.2.1.2. Приема се, че закрепващото устройство е задоволително, ако не въздейства върху площ, простираща се по цялата широчина на конструкцията, и ако превозното средство или конструкцията е блокирана или застопорена на разстояние от устройствата за закрепване на изпитваната система за обезопасяване, не по-малко от 500 mm. Отзад конструкцията се закрепва на достатъчно разстояние зад устройствата за закрепване, така че да се осигури изпълняване на изискванията на точка 7.1.3.2.1.1 по-горе.
 7.1.3.2.1.3. Седалката на превозното средство и системата за обезопасяване на деца трябва да бъдат монтирани и поставени в положение, което по преценка на техническата служба, провеждаща изпитванията за одобрение, предоставя най-неблагоприятните условия за изпитване на якост, съвместими с разполагането на манекена в превозното средство. Положението на облегалката на седалката на превозното средство и системата за обезопасяване на деца трябва да бъде заведено в протокола. Ако е с регулируем наклон, облегалката на седалката на превозното средство се блокира, както е определено от производителя или, при липса на спецификация, се регулира на ъгъл, възможно най-близък


text:
до 25°.
 7.1.3.2.1.4. Освен ако инструкциите за монтиране и използване не изискват нещо различно, предната седалка се поставя в най-предното обичайно използвано положение на системите за обезопасяване на деца, предвидени за употреба на предно място за седене, и в най-задното обичайно употребявано положение на системите за обезопасяване на деца, предвидени за употреба на задно място за седене.
 7.1.3.2.1.5. Условията за отрицателно ускорение трябва да удовлетворяват изискванията от точка 7.1.3.4 по-долу. Изпитвателната седалка тип пейка е седалката на даденото превозно средство.
 7.1.3.2.1.6. Провеждат се следните измервания:
 7.1.3.2.1.6.1.
 Скорост на количката непосредствено преди удар (единствено при шейните за отрицателно ускорение, необходими за изчисляване на спирачния път);
 7.1.3.2.1.6.2.
 Спирачен път (единствено при шейните за отрицателно ускорение), който може да бъде изчислен чрез двойно интегриране на записаното отрицателно ускорение на шейната;
 7.1.3.2.1.6.3.
 Всяко съприкосновение на главата на манекена с вътрешността на каросерията на превозното средство;
 7.1.3.2.1.6.4.
 Параметрите, необходими за извършване на оценката на нараняванията спрямо критериите, посочени в точка 6.6.4.3.1 по-горе поне през първите 300 ms;
 7.1.3.2.1.6.5.
 Положителното или отрицателното ускорение на количката и каросерията на превозното средство поне през първите 300 ms.
 7.1.3.2.1.7. След удара системата за обезопасяване на деца се проверява визуално, без отваряне на ключалката, за да се определи дали има някаква неизправност.
 7.1.3.2.2. За изпитвания за заден удар
 7.1.3.2.2.1. Каросерията на превозното средство трябва да е завъртяна на 180° върху изпитвателната количка.
 7.1.3.2.2.2. Прилагат се същите изисквания както при челен удар (точки 7.1.3.2.1.1 — 7.1.3.2.1.5 по-горе).
 7.1.3.3. При изпитване с окомплектувано превозно средство
 7.1.3.3.1. Условията за отрицателно ускорение трябва да удовлетворяват изискванията от точка 7.1.3.4 по-долу.
 7.1.3.3.2. За изпитвания за челен удар процедурата е определената в приложение 9 към настоящото правило.
 7.1.3.3.3. За изпитвания на заден удар процедурата е определената в приложение 10 към настоящия регламент.
 7.1.3.3.4. Провеждат се следните измервания:
 7.1.3.3.4.1.
 Скорост на превозното средство/тялото, което нанася удара непосредствено преди удара (единствено при шейните за отрицателно ускорение, необходими за изчисляване на спирачния път);
 7.1.3.3.4.2.
 всяко съприкосновение на главата на манекена с вътрешността на превозното средство;
 7.1.3.3.4.3.
 Параметрите, необходими за извършване на оценката на нараняванията спрямо критериите, посочени в точка 6.6.4.3.1 по-горе поне през първите 300 ms.
 7.1.3.3.5. Ако предните седалки са с регулируем наклон, те се блокират както е определено от производителя или, при липса на спецификация, облегалката на седалката се регулира на ъгъл, възможно най-близък до 25°.
 7.1.3.3.6. След удара системата за обезопасяване на деца се проверява визуално, без отваряне на ключалката, за да се определи дали има някакви неизправности или счупвания.
 7.1.3.4. Условията за динамичното изпитване са обобщени в таблица 4:
 Таблица 4
 Челен удар
 Заден удар
 Страничен удар
 Изпитване
 Система за обезопасяване
 Скорост [km/h]
 Номер на изпитвателния импулс
 Спирачен път по време на изпитването (mm)
 Скорост [km/h]
 Номер на изпитвателния импулс
 Спирачен път по време на изпитването (mm)
 Относителна скорост врата/седалка
 Спирачен път по време на изпитването (mm)
 Количка с изпитвателна седалка тип пейка
 Гледащи напред
 50 + 0
 – 2
 1
 650 ± 50
 НП
 НП
 НП
 3
 250 ± 50
 Гледащи назад
 50 + 0
 – 2
 1
 650 ± 50
 30 + 2


text:
– 0
 2
 275 ± 25
 3
 250 ± 50
 Гледащи настрани
 50 + 0
 – 2
 1
 650 ± 50
 30 + 2
 – 0
 2
 275 ± 25
 3
 250 ± 50
 Импулс на изпитване No 1 – Както е предписано в приложение 7 / допълнение 1 – челен удар.
 Импулс на изпитване No 2 – Както е предписано в приложение 7 / допълнение 2 – заден удар.
 Крива на граничните стойности на скоростта на изпитване No 3 – Както е предписано в приложение 7 / допълнение 3 – страничен удар.
 НП: не се прилага
 7.1.3.5. Манекени за динамично изпитване
 7.1.3.5.1. Системата за обезопасяване на деца трябва да се изпитва с използване на манекените, предписани в приложение 8 към настоящото правило.
 7.1.3.5.2. Инсталиране на манекена за челен и заден удар
 7.1.3.5.2.1. Монтиране на система за обезопасяване на деца на изпитвателната седалка тип пейка.
 Незаетата система за обезопасяване на деца ISOFIX трябва да бъде прикрепена към системата за закрепване ISOFIX.
 Закрепването на приспособленията за закрепване ISOFIX към долните устройства за закрепване „ISOFIX“ трябва да е позволено, за да се изтегли незаетата система за обезопасяване на деца към посочените устройства за закрепване.
 Допълнителна сила от 135 ± 15N се прилага в равнина, успоредна на повърхността на възглавницата на седалката за изпитване. Силата се прилага по централната линия на системата за обезопасяване на деца и на височина не повече от 100 mm над възглавницата.
 Ако е налице такава, горната лента се регулира с цел постигане на товар на обтягане 50 +/– 5N. Като алтернатива и ако е налице такъв, опорният крак трябва да се регулира според указанията на производителя на системата за обезопасяване на деца.
 Центърът на системата за обезопасяване на деца трябва да съвпада с осевата линия на изпитвателната седалка тип пейка.
 Манекенът се поставя в системата за обезопасяване на деца отделно от облегалката на седалката на стол с еластична дистанционна подложка. Дистанционната подложка трябва да е с дебелина 2,5 cm и широчина 6 cm. Той трябва да е с дължина, равна на височината на рамото, намалена с височина на бедрото, както в седнало положение, така и по отношение на размерите на изпитвания манекен. Получената височина на дистанционната подложка е изброена в таблицата по-долу за различните размери на манекена. Дъската следва възможно най-близко извивката на стола и долният ѝ край следва да е на височината на тазобедрената става на манекена.
 Q0
 Q1
 Q1,5
 Q3
 Q6
 Q10 (цели при проектирането)
 Размерите са дадени в милиметри
 Височина на дистанционната подложка за разполагане на манекена
 229 ± 2
 237 ± 2
 250 ± 2
 270 ± 2
 359 ± 2
 Коланът се регулира в съответствие с инструкциите на производителя, но се обтяга със стойност 250 ± 25 N над силата на обтягане на регулиращото устройство, с ъгъл на отклонение на ремъка при регулиращото устройство от 45 ± 5° или, като алтернатива, с ъгъла, предписан от производителя.
 Дистанционната подложка се отстранява и манекенът се избутва към облегалката на седалката. Хлабината се разпределя равномерно между ремъците на четири/петточковия колан;
 Надлъжната равнина, преминаваща през централната линия


text:
на манекена, се установява по средата между двете долни устройства за закрепване на колана, като обаче се взема под внимание и точка 7.1.3.2.1.3 по горе.
 След инсталирането положението на манекена трябва да бъде регулирано така, че:
 осевата линия на манекена и на системата за обезопасяване на деца трябва да съвпадат точно с осевата линия на изпитвателната седалка тип пейка.
 Ръцете на манекена се разполагат симетрично. Лактите трябва да се разположени по такъв начин, че горната част на ръцете са близо до гръдната кост.
 Ръцете се поставят върху бедрата.
 Краката се разполагат успоредно един на друг или поне симетрично.
 За страничен удар се предприемат положителни мерки, за да се гарантира запазването на стабилността на манекена до t0 и това трябва да бъде потвърдено с използване на видео анализ. Всяко средство, използвано за стабилизиране на манекен преди t0, не трябва да влияе върху кинематиката на манекена след t0.
 Понеже след монтирането на системата за обезопасяване на деца възглавница на изпитвателната седалка тип пейка се сплесква, динамичното изпитване трябва да се проведе не повече от 10 минути след монтирането.
 За да се позволи на възглавницата на изпитвателната седалка тип пейка да възвърне първоначалния си вид, минималният период между две изпитвания, които използват една и съща възглавница, е 20 минути.
 Пример за ориентация на ръцете:
 7.1.3.6. Указание i-Size
 Динамичните изпитвания се провеждат с най-големия манекен и най-малкия манекен, както е определено в следните таблици в съответствие с диапазона по отношение на ръста, указан от производителя на системата за обезопасяване на деца.
 Таблица 6
 Критерии за избор на манекен съгласно диапазона
 Указание за диапазона по отношение на ръста
 ≤ 60
 60 < × ≤ 75
 75 < × ≤ 87
 87 < × ≤ 105
 105 < × ≤ 125
 > 125
 Манекен
 Q0
 Q1
 Q1,5
 Q3
 Q6
 Q10
 Когато системата за обезопасяване на деца изисква съществено изменение за различни ръстове (например система за обезопасяване на деца с възможност за преобразуване) или ако диапазонът по отношение на ръста покрива повече от 3 диапазона по отношение на ръста, се изпитва(т) съответен(тни) манекен(и) с междинни размери освен манекена(ите), посочен(и) по-горе.
 7.1.3.6.1. Ако системата за обезопасяване на деца е проектирана за две или повече деца, трябва да се проведе изпитване с най-тежкия манекен, заемащ всички места за седене. Провежда се второ изпитване с най-лекия и най-тежкия манекен, посочени по-горе. Изпитванията трябва да се извършват с използване на изпитвателната седалка тип пейка, показана в приложение 6, допълнение 3, фигура 3. Извършващата изпитванията лаборатория може, ако смята за препоръчително, да добави трето изпитване с всякаква комбинация от манекени или празни места за седене.
 7.1.3.6.2. Ако системата за обезопасяване на деца ISOFIX използва горна лента, се провежда едно изпитване с най-малкия манекен с по-късото разстояние на горната лента (точка на закрепване G1). Провежда се второ изпитване с по-тежкия манекен с по-дългото разстояние на горната лента (точка на закрепване G2). Горната лента се регулира за постигане на товар на обтягане 50 ± 5 N. За страничен удар системата за обезопасяване на деца „ISOFIX“ трябва да се изпитва само с по-късото разстояние на


text:
горната лента.
 7.1.3.6.3. Ако системата за обезопасяване на деца i-Size използва устройство против завъртане, долупосочените динамични изпитвания трябва да се извършват, както следва:
 а)
 изпитването за челен удар се провежда с опорен крак, който е регулиран както в максималното, така и в минималното положение на реглаж, съвместимо с позиционирането на подовата плоскост на количката. Изпитванията за заден удар се провеждат в най-неблагоприятното положение, избрано от техническата служба. По време на изпитването опорният крак се подпира от подовата плоскост на количката, както е описано в приложение 6, допълнение 3, фигура 2;
 б)
 В случай на опорни крака, които лежат извън равнината на симетрията, техническата служба избира за изпитването най-неблагоприятния случай.
 в)
 В случай на категория „ISOFIX за специфично превозно средство“ опорният крак се регулира според спецификациите на производителя на системата за обезопасяване на деца.
 г)
 Опорният крак трябва да може да се регулира на дължина по такъв начин, че той да е в състояние да покрива целия диапазон от равнища на подовата плоскост, които са разрешени в Правило No 16, приложение 17 за автомобилни седалки, които следва да бъдат одобрени за монтаж на системи за обезопасяване за деца i-Size.
 7.1.3.6.4. Изпитването, посочено в точка 6.6.4.1.6.2 по-горе, е нужно да се провежда само с най-големия манекен, за който е проектирана системата за обезопасяване на деца.
 7.2. Изпитвания на единични компоненти
 7.2.1. Ключалка
 7.2.1.1. Изпитване за отваряне под товар
 7.2.1.1.1. За това изпитване трябва да се използва система за обезопасяване на деца, която вече е преминала динамичното изпитване, специфицирано в точка 7.1.3 по-горе.
 7.2.1.1.2. Системата за обезопасяване на деца трябва да се отстрани от изпитвателната количка или превозното средство, без да се отваря ключалката. На ключалката трябва да се приложи товар от 200 ± 2 N. В случай, че ключалката е прикрепена към твърда част, усилието се прилага, като се спазва ъгъла, образуван от ключалката и твърдата част по време на динамичното изпитване.
 7.2.1.1.3. Със скорост 400 ± 20 mm/min към геометричния център на бутона за освобождаване на ключалката се прилага товар по дължината на фиксирана ос, успоредна на първоначалното направление на движение на бутона; геометричният център се отнася за тази част на повърхността на ключалката, към която ще се прилага натиск за отваряне. Ключалката трябва да е закрепена към неподвижна опора по време на прилагането на усилието на отваряне.
 7.2.1.1.4. Усилието за отваряне на ключалката се прилага чрез динамометър или сходно устройство по начина и с посоката при нормална употреба. Допирната повърхност е полирана метална полусфера с радиус 2,5 ± 0,1 mm.
 7.2.1.1.5. Измерва се усилието на отваряне на ключалката и се отбелязва всяка неизправност на ключалката.
 7.2.1.2. Изпитване за отваряне под нулев товар
 7.2.1.2.1. Монтира се и се поставя в условия на „нулев товар“ комплект ключалка, която преди това не е била подлагана на натоварване.
 7.2.1.2.2. Методът за измерване на силата за отваряне на ключалката трябва да е предписаният в точки 7.2.1.1.3 и 7.2.1.1.4 по-горе.
 7.2.1.2.3. Измерва се усилието на отваряне на ключалката.
 7.2.1.3. Изпитване за якост
 7.2.1.3.1. За изпитването за якост трябва да се използват два образеца. В изпитването са